ኤርትራ እታ ግዳይ ዙሑል ኩናት!

ቀዳማይ ውግእ ዓለም ሓደ ካብቶም ኣብ ታሪኽ ዝተራእዩ ኣሰቃቕን ቀዛፍን ኩናት ኣብ መንጎ ብዓባይ ብሪጣንያን ሩስያን ሰርብያን ፈረንሳን ኢጣልያን ኣብ መወዳእታ ድማ ሕቡራት መንግስታት ኣሜርካ ዝተሳተፈትሉ ብኪዳን(ALLIES) ተባሂለን ዝፍለጣን ብካልእ ሸነኽ ድማ ጀርመንን ኣውስትራ-ሃንጋርን ቡልጋርያን ንግስነት ኦቶማንን ብማእከላይ ሓይሊ ( CENTRAL POWER) ዝፍለጡ ካብ 1914 ክሳብ 1918 ዝተኻየደ ውግእ ኮይኑ ብዓወት እተን ኣላይስ ተባሂለን ዝፍለጣ ዝተዛዘመ ኩናት እዩ። ኣብዚ ኩናት ካብ ኩሉ ሸነኻት ልዕሊ 20 ሚልዮን ህዝቢ ክመውት እንከሎ 21 ሚልዮን ድማ ቁሱላት ነይሮም።

ድሕሪ ቀዳማይ ውግእ ዓለም ምውድኡ ናይ ኣሜሪካ መራሒ ውድሮው ዊልሶን ብዝገበሮ ተበግሶ ማሕበር ሃገራት ዓለም (LEAGUE OF NATIONS) ብ10 ጥሪ 1920 ብ41 ኣባላት ሃገራትን ተመስሪቱ፣ ማእከላይ መደበሩ ድማ ኣብ ጀነቫ ስዊዘርላንድ ነይሩ። እዚ ውድብ ንክምስረት ዘበጋገሳ ወሰንቲ ዝነበራ ሃገራት ኣብ ቀዳማይ ኩናት ዓለም ዝተዓወታ ዓባይ ብሪጣንያን ፈረንሳን ኢጣልያን ጃፓንን ከም ቀወምቲ ኣባላት ባይቶ ጸጥታ ክኾና ከለዋ በልጁምን ብራዚልን ግሪኽን ስፐይንን ድማ ዘይቀወምቲ ኣባላት ነይረን፣ ባይቶ ኣሜርካ ኣሜሪካ ኣብዚ ማሕበር ኣባል ከይትኸውን ስለዝወሰነ ኣሜርካ ኣባል ኣይኮነትን።

ማሕበር ሃገራት ዓለም ፍረ ውጺኢት ቀዳማይ ኩናት ዓለም ኮይኑ ዕላምኡ ድማ ከም ቀዳማይ ውግእ ዓለም ካልእ ኩናት ዓለም ከይልዓልን ኣህጉራዊ ግርጭታታት ብኣጋኡ ንምፍታሕ እዩ ተመስሪቱ።

እዚ ካልእ ኩናት ዓለም ከይፍጠር ዝተመስረተ ማሕበር ድሕሪ ዕስራ ዓመታት ብሰንኪ ኣብ ዓለም ዝተራእየ ቁጠባዊ ውድቀትን ትንሳኤ ጸቢብ ሃገራውነትን ከም ጀርመን ዝኣመሰላ ናይ ስዕረት ሕፍረት ዝተሰመዐን ሃገራት ጠንቂ ንካልኣይ ውግእ ዓለም ክኸውን ኪኢሉ። ፋሽታውያን ውልቀመራሕቲ ናይ ጀርመንን ኢጣልያን ጃፓንን ብዝነበሮም ኢምብራጦርያዊ ሕልሞም ንውድብ ማሕበር ሃገራት ዓለም ብምቅዋም ጃፓን ንግዝኣት ቻይና ዝኾነት ማንቹርያ ብ1932 ወሪራ ሒዛታ። ናይ ጀርመን መራሒ ሂትለር እውን ብ1932 ካብቲ ማሕበር ከምዝወጸ ኣፍሊጡ። ኢጣልያ ድማ ብ1935 ነታ ኣባል ማሕበር ሃገራት ዓለም ዝኾነት ኢትዮጵያ ወሪሩ ሒዝዋ። ቀጺሉ’ውን ሂትለር ብመስከረም 1939 ንፖላንድ ወሪሩ ምስ ሓዛ ዓባይ ብሪጣንያን ፈረንሳን ኣብ ልዕሊ ጀርመን ኩናት ብምእዋጅ ካልኣይ ውግእ ዓለም ተጀሚሩ።ብድሕሪ እዚ ኣብዚ ኩናት ልዕሊ ሳላሳ ሃገራት ብቀጥታን ተዘዋዋርን ነዚ ኩናት ተሳቲፈንኦ። ኣብዚ ኩናት ድማ ልዕሊ 70 ሚልዮን ህዝቢ ሞይቱ።

ካልኣይ ውግእ ዓለም ምስ ተወደኤ እተን ኣብዚ ኩናት ተዓዊተን ዝወጻ ሓያላት ሃገራት ነቲ ኣብ ማሕበር ሃገራት ዓለም ዝተራእየ ድኽመታት ንምፍዋስ ብ24 ጥቅምቲ 1945 ብ51 ሃገራት ኣብ ከተማ ሳንፍራንሲስኮ ሕቡራት መንግስታት ኣሜርካ ተመስሪቱ ስም እቲ ውድብ ድማ ካብ ማሕበር ሃገራት ዓለም (LEAGUE OF NATIONS) ናብ ውድብ ሕቡራት ሃገራት (UNITED NATON ) ተቀይሩ፣ ማእከላይ ቤት ጽሕፈቱ ድማ ኣብ ከተማ ኒውዮርክ ክኸውን ተውሲኑ።

ውድብ ሕቡራት ሃገራት (UN) ብመሰረት ኣባላት ሃገራት ዘጽደቅኦ ቻርተር ዝምራሕ ኮይኑ ዓለማዊ ሰላምን ጸጥታን ሰብኣዊ መሰላት ንምውሓስን ኣብ ሽግራት ዘለዎ ከባቢታት ሰብኣዊ ሓገዛት ንምብጽጻሕን ኣብ ዓለም ሙዕሩይን ቀጻልነት ዘለዎ ምዕባሌ ንክረጋገጽን ዓለማዊ ሕጊ ንኸኽብር ቆይሙ። እዚ ውድብ ኣብ 1945 ብ51 ሃገራት ዝጀመረ ሕጂ 193 ኣባላት ሃገራት ኣለውኦ።

ኣቃውማ ውድብ ሕቡራት ሃገራት ሽድሽተ መሰረታውያን ቅርጽታት ኣለዎ። ንሳቶም ድማ ሓፈሻዊ ባይቶ (General Assembly) ባይቶ ጸጥታ( Security Council) ማሕበራውን ቑጠባውን ሽማግለን ዓለም-ለኻዊ ናይ ፍትሒ ቤት ፍርዲ(ICJ) ቤት ጽሕፈት ዋና ጻሓፍን(SECRETARIAT) ናይ ሞግዚት ሃገራት ምምሕዳርን እዩ። እዚ ኣካል ሕጂ ኣብ ትሕቲ ሞግዚት ዝኾና ሃገራት ስለዘየለዋ ብዙሕ ስራሕ የብሉን።

ኣብ ትሕቲ’ዚ ዓበይቲ ክፍልታት ንፍሉይ ተልእኾታት ዘገልግላ ከም ናይ ዓለም መግቢ ፕሮግራምን ናይ ዓለም ናይ ሕርሻ ፕሮግራምን ውድብ ጥዕና ዓለምን ቤት ጽሕፈት ስደተኛታን ዓለምን UNESCOን ካልኦትን የጠቃልል።

መዓልታዊ ስራሕ ውድብ ሕቡራት ሃገራት ብባይቶ ጸጥታ እዩ ዝምራሕ። ባይቶ ጸጥታ ሓሙሽተ ቆወምቲ ኣባላት ኣብ ካልኣይ ውግእ ዓለም ተዓዊተን ዝመጻ ሃገራትን ማለት ሕቡራት መንግስታት ኣሜርካን ሶቭየት ሕብረትን ዓባይ ብሪጣንያን ፈረንሳን ቻይናን ክኾና እንከለዋ ዓሰርተ ሃገራት ድማ ብሓፈሻዊ ባይቶ ንክልተ ዓመት ዝምረጻ ተቀያየርቲ ኣባላት ሰለስተ ካብ ኣህጉር ኣፍሪቃ ክልተ ካብ ኤስያ ክልተ ካብ ላቲን ኣሜርካ ክልተ ካብ ምዕራብ ኤሮጳ ሓንቲ ድማ ካብ ምብራቅ ኤሮጳ ኣለዋ።

ከምቲ ኣብ ቀዳማይ ክፋል ዝገለጽክዎ ወድብ ሕቡራት ሃገራት ብ1945 ተመስሪቱ ብግስ ከይበለ ኣብ 1947 ኣብ ሞንጎ ብኣሜሪካ ዝምራሕ ምዕራባዊ ደንበን ብሶቭየት ሕብረት ዝምራሕ ዴሳዊ ደምበን ዘይምስምማዕ ተራእዩ። ኣብ’ዚ ናይ ዙሑል ኩናት ውድድር ቀዳመይቲ ግዳይ ዝኾነት ሃገር ሃገርና ኤርትራ እያ ነይራ።

ብ1941 እንግሊዝ ንኢጣልያ ሲዒሩ ንኤርትራ ምስ ተቆጻጸራ ብቀጥታ ናብ ወተሃደራዊ ምምሕዳር ብሪጣንያ እዩ የእትይዋ። እቲ ኩናት ድሕሪ ምውድኡ ብመሰረት ብ10 የካቲት 1947 ኣብ ሞንጎ ኢጣልያን እተን ዕውታት ናይ ኪዳን ሓይልታት(ALLIES) ዝፍለጣ ኣብ ፓሪስ ዝተገብረ ስምምዕ እተን ኣብ ትሕቲ ግዝኣት ኢጣልያ ዝነበራ ሃገራት ሊብያ ብቁልጡፍ ነጻነታ ክትረክብ ሶማሊላንድ ድማ ዓሰርተ ዓመት ኣብ ትሕቲ ሞግዚት ኢጣልያ ክትጸንሕ ክውስና እንከለዋ ኣብ ጉዳይ ኤርትራ ግን ኣይተሰማምዓን።

ኣሜርካ ብናይ ሃይለስላሴ ድፍኢት ኤርትራ ኣካል ኢትዮጵያ ክትከውን ኣለዋ ክትብል እንከላ፣ ብሪጣንያ ድማ ንኤርትራ ኣብ ክልተ መቂልካ ከበሳ ኤርትራ ናብ ኢትዮጵያ ክሕወስ መታሕት ኤርትራ ድማ ናብ ሱዳን ክጽበር ክትብል እንከላ ሶቭየት ሕብረት ድማ ኤርትራ ንዝተወሰነ ግዜ ኣብ ትሕቲ ሞግዚት ወይ መግዛእቲ ኢጣልያ ክትከውን ኣለዋ ዝብል መርገጽ ሓዘት። ሶቭየት ሕብረት ኤርትራ ኣብ ትሕቲ ሞግዚት ኢጣልያ ክትከውን ዝደለየትሉ ዕላማ ኣብ ኢጣልያ ኣብቲ ግዜ’ቲ ክካየድ ተመዲቡ ዝነበረ ምርጫ ናይ ጥልያን ኮሚንስት ፓርቲ ኣብ ስልጣን ክመጽእ ትጽቢግ ይግበር ስለዝነበረ ኤርትራ ብመንገዲ ኢጣልያ ኣብ ትሕቲ ጽልዋ ሶቬት ሕብረት ንምእታዋ እዩ። ካልእ እውን ናይ ሶቬት ዲፕሎማሰኛታት ማክሲም ላተቪኖህን ኢቫን ምስክን ቪቸስታቭ ሞልቶቭን ዝተባህሉ ኤርትራ ኣብ ትሕቲ ሞግዚት ወይ ድማ መግዛእት ሶቭየት ሕብረት ክትጸንሕ ይምጉቱ ነይሮም።

እንተኾነ ብጸቕጢ ኣሜርካ ምእንቲ ረብሓ ኣሜሪካን ድሌት ህዝቢ ኤርትራ ተጎስዩ ኣብ መወዳእታ ሓፈሻዊ ባይቶ ውድብ ሑቡራት ሃገራት ኤርትራ ምስ ኢትዮጵያ ብ2 ታሕሳስ 1950 ብውሳኔ ቁጽሪ 390 ብፈደረሽን ክሓብራ ብዝወሶኖ መሰረት ብ15 መስከረም 1952 ድሕሪ ሃገራዊ ባይቶ ምምራጹ እቲ ፈደርሽን ኣብ ግብሪ ዊዒሉ።

እቲ ዘገርም ብመሰረት ናይ 1947 ናይ ፓሪስ ናይ ሰላም ውዕል ኢጣልያ ንኢትዮጵያ 25 ሚልዮን ዶላር ካሕሳ ክትከፍል እንከላ መንግስቲ እንግሊዝ ድማ ኣብ ኤርትራ ዝነበረ ንብረት መግዛእቲ ኢጣልያ ከም ካሕሳ ክወስዶ ተፈቂድሉ። ዝርዝር ናይዚ ብመንግስቲ እንግሊዝ ካብ ኤርትራ ዝተወስደ ልዕሊ 600 ዝበጽሕ ንኣሽቱን ዓበይትን ኢንዳስትርታት ተዘሚቱ ናብ ሃገራት ህንድን ኬንያን ሱዳንን የመንን ፓኪስታንን ማልታን ግብጽን ዝተሸጠ ንብረት እዛ ጹሑፈይ ኣብ ዘደምደምኩላ ካብ ጋዜጣ ሓዳስ ኤርትራ ዝተረኽበ ሓበሬታ ፣

* ካብ ኣስመራ ክሳብ ባጽዕ ዝተዘርግሔ 75 ኪሎ ሜትር ዝንውሓቱ ተለፈሪካ ተሸይጡ።
* ኣብ ባጽዕን ዙላን ዝነበረ ፋብሪካታት ሲሚንቶን፣ ንኣሽቱ መዓርፎ ነፈርቲ( AERODROME)፣ ተንሳፋፊ መዐሸጊ፣ ክልተ ዓበይትን ሰለስተ ንኣሽቱ ክሬናት፣ 500 መዕረቒ ነዳዲ ታንክታት፣ ፋብሪካ ፖታሽን ካልእን ትነቒሉ ተሸይጡ።
* ኣብ ዓስብ ዝነበረት መደብር ሬድዮን ፋብሪካ ጨውን 300 ባጎንታት ባቡር ምድሪ ከምኡ’ውን ንኣቑርደት ብመንገዲ ባቡር ምስ ጎንደር ንምርኻብ ዝእተወ ናውቲ ተሸይጡን ጊዒዙን።
* ወርቂ ንምዕዳን ኣብ ቢሻ ተዋዲዱ ዝነበረ መሳርሕታት ከምኡውን መመስርሒ ዓሳ ተነቂሉ ጊዒዙ።

ዕላማ ናይዚ ብስም ካሕሳ ዝተገብረ ዝምታ ኤርትራ ርእሳ ንከይትኽእል ብምስስምስ ናብ ኢትዮጵያ ንምቝራን ዝተገብረ ናይ ዙሑል ኩናት ውዲት እዩ።

ተጻብኦ ኣንጻር ህዝቢ ኤርትራ ነዊሕ ታሪኽ ዘለዎ ኾይኑ፣ ብፍላይ ድማ ሰውራ ኤርትራ ተበጊሱ ክሳብ ዝዕወት ሓንሳብ ኣሜርካንን ኤውሮጳውያንን እስራኤላውያንን፣ ኣብ ካልእ ግዜ ድማ ሶቭየት ሕብረትን ምብራቕ ጀርመንን ኩባን ደቡብ የመንን ሊብያን ኣብ ልዕሊ ህዝብን ሰውራን ኤርትራ ዘይተኣደነ ዕንወት ኣውሪዶም እዮም። ሰውራ ኤርትራ ግን ንኹሉ ውዲታት ናይ ምብራቕን ምዕራብን ብምፍሻል ንመስፍናዊ ስርዓት ሃይለስላሴን ፋሽሽታውን ደርጊ ሓንሳብ ንሓዋሩ ቀቢሩ ኣኽሊል ናጽነቱ እዩ ጨቢጡ።

ሃጸያውያን ዓወት ሰውራ ኤርትራ ኣየቕሰኖምን። ካብ ውድቀቶም ከይተማህሩ ካልእ ውዲት ክምህዙ ግዜ ኣይወሰዱን። እታ ብደገፍ ሰውራ ኤርትራ ኣብ ስልጣን ዝመጸት ጭፍራ ወያነ ነዚ ናይ ሃጸያውያን ተንኮል ከተተግብር ብዶብ ኣሳቢባ መሳርሒ ናይ ዙሑል ኩናት ብምኻን ኩናት ኣዊጆም ክዕወቱ ስለዘይካኣሉ ብሓሶትን ጠቀነን ታህዲድን እገዳ ኣብ ልዕሊ ህዝብናን ሃገራን ብምግባር ኤርትራ ብቑጠባ ክትዳኸም ህዝባ ንክበታተን መንእሰያትና ኣብ ድፍዓት ክሰፍሩን ፈሪዶሞ ኣብ መወዳእታ ግን ሕልሞም በኒኑ እቲ ንኤርትራ ዝሓሰብዎ ተገምጢሉ መጺእዎም፣ ኤርትራ ግን ብደቃ ተኸቢራ ጉዕዞ ሓርነትን ፍትሕን ብልጽግናን ትቅጽል ኣላ።

ሩሑስ በዓል ፋሲካን በዓል ዒድ ኣልፈጥርን ንመላእ ህዝቢ ኤርትራ ምስ ሓይልታት ምክልኻሉን!!

ግርማይ የማነ

ርያድ ሱዑዲ ዓረብ

tzinaat@gmail.com 12/04/2023